ביל קיטינג

ויליאם ריצ'רד קיטינג (באנגלית: William Richard Keating; נולד ב-6 בספטמבר 1952) הוא פוליטיקאי אמריקאי, המכהן כחבר בית הנבחרים של ארצות הברית מטעם קהיליית מסצ'וסטס ברציפות מאז 2011. קיטינג ייצג תחילה את מחוז הקונגרס העשירי של מסצ'וסטס בשנים 2011–2013, ומאז התכנסות הקונגרס ה-113 של ארצות הברית מייצג את מחוז הקונגרס התשיעי – שחולש על קייפ קוד ורוב החוף הדרומי של מסצ'וסטס. טרם היבחרו לקונגרס היה התובע המחוזי במחוז נורפוק וחבר האספה הכללית של מסצ'וסטס. בשנת 1952 נולד קיטינג במסצ'וסטס, בנם של לאנה (לבית וולץ') ו-ויליאם ב. קיטינג. הם הגיעו מהערים פוקסבורו ושרון שבמסצ'וסטס, בהתאמה. בתום לימודיו התיכוניים בתיכון שרון נרשם קיטינג ללימודי תואר ראשון בבוסטון קולג', שם היה לבוגר אוניברסיטה ב-1974. בשנת 1982 קיבל תואר שני במנהל עסקים. ב-1985 הוסיף להשלים באוניברסיטת סאפוק לימודי תואר שני נוספים במשפטים, ולאחר מכן התקבל ללשכת עורכי הדין המדינתיים. כעבור זמן מה התקבל לשותף במשרד עורכי הדין "קיטינג ופישמן". בשנת 1977 נבחר קיטינג לבית הנבחרים של מסצ'וסטס כנציג מחוז הבחירה ה-19 שבנורפוק. במשך שנה ייצג מחוז זה עד שעבר לייצג את מחוז הבחירה השמיני, עד ל-1984. בתום כהונתו בבית הנבחרים המדינתי היה קיטינג סגן יושב ראש ועדת המשפט הפלילי של בית הנבחרים. ב-1984 התפטר ג'וזף פ. טימילטי ממושבו בסנאט של מסצ'וסטס כדי להתמקד בעריכת דין פרטית. קיטינג הודיע על כוונתו להתמודד לסנאט המדינתי, ונבחר ללא התנגדות למועמד המפלגה הדמוקרטית. בבחירות הכלליות ניצב בפני מריון בוץ', מועמדת המפלגה הרפובליקנית, שקידמה תוכניות לקיצוץ דרמטי בשכר ובשעות המחוקקים, תוך שהיא מנצלת את הפופולריות של נשיא ארצות הברית רונלד רייגן בבחירות לנשיאות באותה השנה. קיטינג לעומתה מיקד את המצע שלו בהרחבת המשאבים למיגור הפשע וקידום החינוך, והתאים את מסריו לקהל הבוחרים בבוסטון. בסופו של דבר ניצח את בוץ' וגרף כ-64% מקולות הבוחרים. בשנתו הראשונה כסנאטור, מונה ליו"ר הוועדה המשותפת לבטיחות הציבור, שם הוביל את פעולת החקיקה לחוק כלל-מדינתי המחייב חגורת בטיחות, בשיתוף עם מושל מסצ'וסטס מייקל דוקאקיס. קיטינג ניסח רפורמה בעונשי עבירות סמים שנחתמה בחוק ב-1988, הורידה את הסף לאישומי החזקה וקבעה עונשי מינימום חדשים, לרבות מאסר מינימום של שנה עבור החזקת קוקאין או פנציקלידין. ההוראה האחרונה זכתה ללעג על ידי רשויות אכיפת החוק כקפדנית מדי ומנוסחת באופן מעורפל. בשנת 1998 בחר שלא להתמודד מחדש לסנאט של מסצ'וסטס בשל ניסונו להיבחר לתובע המחוזי במחוז נורפוק. עם כניסתו לתפקיד בינואר 1999, הוא החליף מיד שני בכירים ושליש מהצוות שנותר מתקופת קודמו הוחלף או עזב מרצונו. דיווחים בעיתונות מתחו ביקורת על המהלך כפוליטי ואגרסיבי מדי, במיוחד משום שהשפיע על משפטים מתמשכים. הוא מילא את תפקיד התובע המחוזי עד 2011. בבחירות אמצע הכהונה ב-2010 התמודד קיטינג לראשונה אל בית הנבחרים של ארצות הברית במחוז הקונגרס העשירי של מסצ'וסטס. לאחר שנציג ארצות הברית המכהן ביל דלהאנט בחר לפרוש מהחיים הפוליטיים, קיטינג נבחר לקונגרס. במהלך כהונתו נחשב קיטינג לליברלי, ודורג בידי "National Journal" כחבר ה-84 הכי ליברלי בבית הנבחרים האמריקאי, שני רק לסטיב לינץ' במשלחת מסצ'וסטס לקונגרס. הא תמך בביטול מדיניות אל תשאל, אל תספר ובחקיקת חוק הגנת החולה וטיפול בר השגה. מדיה וקבצים בנושא ביל קיטינג בוויקישיתוף אתר האינטרנט הרשמי של ביל קיטינג בבית הנבחרים האמריקאי (באנגלית) ביל קיטינג, ברשת החברתית פייסבוק ביל קיטינג, ברשת החברתית אקס (טוויטר) ביל קיטינג, סרטונים בערוץ היוטיוב ביל קיטינג, באתר המדריך הביוגרפי של הקונגרס של ארצות הברית (באנגלית) ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית) ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ביל קיטינג".